એ બોલનારનું નામ અમરત. અમરત બારડ. મૂળ સૌરાષ્ટ્રનો પણ વરસોથી ચરોતરમાં સ્થાયી થયેલો. પહેલી પાટલી પર બેસી મારું વ્યાખ્યાન સાંભળતો, સ્વસ્થ ચિત્તે. ભણવામાંય હોંશિયાર હતો, પણ નસીબે એને યારી ન આપી. એનો ક્લાસ ન આવ્યો. એ રખડી પડ્યો. એ ભણતો હતો ત્યારે પણ ઘણી વાર દલીલો માર્મિક કરતો. મને અચાનક યાદ આવ્યું કે ‘અમારે ના જોઈએ પરીક્ષાઓ’ વિષય ઉપર બોલવાનું હતું. વક્તૃત્વ સ્પર્ધાના આ વિષય ઉપર એણે વ્યાખ્યાન આપીને આખી કૉલેજને સ્તબ્ધ કરી દીધેલી.